លោក Biden ថា​ប្រទេស​លោក​ខាង​លិច​កំពុង​​រង់ចាំ​មើល ​​ថា​តើ​រុស្ស៊ី​នឹង​បន្ថយ​​ការ​វាយ​ប្រហារ​ទៅ​លើ​អ៊ុយក្រែន​ឬទេ
យោធា​​រុស្ស៊ី​​បាន​និយាយ​កាលពី​ថ្ងៃអង្គារ​នៅក្នុងការ​ចរចា​សន្តិភាព​នៅ​ប្រទេស​តួកគី​ថា​ ​ខ្លួន​នឹង​កាត់​​បន្ថយ​ប្រតិបត្តិការ​យោធា​​នៅ​ជុំវិញ​ទីក្រុង​កៀវ​និង​ទីក្រុង​ Chernihiv។  
ក្រសួងការពារជាតិសហរដ្ឋអាមេរិក — ប្រធានាធិបតីសហរដ្ឋអាមេរិក លោក Joe Biden និយាយនៅថ្ងៃអង្គារថា ប្រទេសសម្ព័ន្ធមិត្តលោកខាងលិច កំពុងរង់ចាំមើល ថាតើរុស្ស៊ីនឹងបន្ថយការវាយប្រហាររបស់ខ្លួននៅជុំវិញរដ្ឋធានីកៀវ និងទីក្រុង Chernihiv នៅភាគខាងជើងរបស់អ៊ុយក្រែនដែរឬយ៉ាងណានោះ។ លោក Biden បានប្រាប់ក្រុមអ្នកសារព័ត៌មាននៅសេតវិមាន បន្ទាប់ពីបាននិយាយតាមទូរស័ព្ទជាមួយមេដឹកនាំចក្រភពអង់គ្លេស បារាំង និងអ៊ីតាលីថា «យើងនឹងរង់ចាំមើលប្រសិនបើរុស្ស៊ីធ្វើតាមការសន្យាមែន។ ហាក់ដូចជាមានការឯកភាពគ្នាថា យើងត្រូវរង់ចាំមើលសិន ថាតើរុស្ស៊ីនឹងធ្វើអ្វីនោះ»។ យោធារុស្ស៊ីបាននិយាយកាលពីថ្ងៃអង្គារនៅក្នុងការចរចាសន្តិភាពនៅប្រទេសតួកគីថា ខ្លួននឹងកាត់បន្ថយប្រតិបត្តិការយោធានៅជុំវិញទីក្រុងកៀវនិងទីក្រុង Chernihiv។ អនុរដ្ឋមន្ត្រីការពារជាតិរុស្ស៊ី លោក Alexander Fomin បាននិយាយថា ចំណាត់ការនេះធ្វើឡើងក្នុងគោលបំណងបង្កើនការជឿទុកចិត្តគ្នានៅក្នុងការចចាដើម្បីបញ្ចប់ការប្រយុទ្ធគ្នា។ ក្រសួងការពារជាតិអាមេរិក បានបញ្ជាក់ថា កងកម្លាំងយោធារុស្ស៊ីមួយចំនួនតួច បានចាប់ផ្តើមដកចេញពីទីក្រុងកៀវ ប៉ុន្តែបានសម្តែងនូវការមន្ទិលសង្ស័យរបស់ខ្លួនជុំវិញរឿងនេះច្រើនជាងលោក Biden ទៅទៀត។ អ្នកនាំពាក្យក្រសួងការពារជាតិអាមេរិកលោក John Kirby បានប្រាប់ក្រុមអ្នកសារព័ត៌មាននៅក្រសួងការពារជាតិអាមេរិកថា «យើងជឿថា នេះគ្រាន់តែជាការផ្លាស់ប្តូរទីតាំងឈរជើងរបស់កងកម្លាំងរុស្ស៊ីតែប៉ុណ្ណោះ មិនមែនជាការដកកម្លាំងទ័ពចេញនោះឡើយ»។ លោកKirby បន្ថែមទៀតថា «យើងមិនទាន់ជឿជាក់នៅឡើយទេថា ការគំរាមកំហែងទៅលើរដ្ឋធានីកៀវ ត្រូវបានកាត់បន្ថយយ៉ាងច្រើន ដូចដែលបានប្រកាសដោយក្រសួងការពារជាតិរុស្ស៊ីនោះឡើយ»។ ការរុលទៅមុខរបស់កងកម្លាំងរុស្ស៊ី ត្រូវជាប់គាំង ដោយមានការប្រឈមទប់ទល់យ៉ាងខ្លាំងពីសំណាក់ក្រុមប្រយុទ្ធរបស់អ៊ុយក្រែន។ រដ្ឋមន្ត្រីការពារជាតិរុស្ស៊ី លោក Sergei Shoigu បាននិយាយថា កងទ័ពរុស្ស៊ី នឹងផ្តោតទៅលើតំបន់ Donbas វិញ ដែលរួមមានតំបន់បំបែកខ្លួន Luhansk និង Donetsk នៅភាគខាងកើតអ៊ុយក្រែន។ លោកបញ្ជាក់ថារដ្ឋាភិបាលក្រុងមូស្គូ បានសម្រេចនូវគោលដៅរបស់ខ្លួនមួយផ្នែកធំ ក្នុងដំណាក់កាលទី១នៃ«ប្រតិបត្តិការយោធាពិសេស »នេះ ដែលក្នុងនោះរួមមានការបំផ្លាញនូវសមត្ថភាពកងទ័ពរបស់អ៊ុយក្រែនផងដែរ។ អ្នកនាំពាក្យក្រសួងការពារជាតិអាមេរិក បានគូសបញ្ជាក់ថា កងកម្លាំងយោធារុស្ស៊ី បានបង្កើនសកម្មភាពនិងផ្តោតទៅលើតំបន់ភាគខាងកើតវិញ បន្ទាប់ពីត្រូវបានជាប់គាំង នៅក្នុងយុទ្ធនាការយោធានៅក្នុងតំបន់ខាងជើងនិងខាងត្បូងអ៊ុយក្រែននោះ។ មន្ត្រីជាន់ខ្ពស់មួយរូបនៃក្រសួងការពារជាតិអាមេរិក បានប្រាប់ក្រុមអ្នកយកព័ត៌មានថា កងកម្លាំងអ៊ុយក្រែន បានដណ្តើមកាន់កាប់ឡើងវិញនូវទីប្រជុំជន Trostyanets នៅជិតទីក្រុង Sumy ភាគឦសានខណៈពេលដែលប្រធានាធិបតីអ៊ុយក្រែន លោក Volodymyr Zelenskyy បានថ្លែងនៅ ក្នុងសុន្ទរកថារបស់លោកកាលពីយប់ថ្ងៃចន្ទថា កងកម្លាំងអ៊ុយក្រែន បានរំដោះយកទីក្រុង Irpin ដែលនៅជាយរដ្ឋធានីកៀវនោះមកវិញហើយ។ ចំណែកប្រធានាធិបតីតួកគីលោក Recep Tayyip Erdogan បានប្រាប់ក្រុមអ្នកចរចាររុស្ស៊ីនិងអ៊ុយក្រែន នៅមុនពេលចរចាក្នុងទីក្រុងអ៊ីស្តង់ប៊ុល ប្រទេសតួកគីថា វាអាស្រ័យទៅលើភាគីទាំងពីរក្នុងការសម្រេចបាននូវកិច្ចព្រមព្រៀងដ៏រឹងមាំមួយ និង«ក្នុងការបញ្ចប់សោកនាដកម្មនេះ»។ កិច្ចចរចានេះត្រូវគេរំពឹងថា នឹងបន្តធ្វើនៅថ្ងៃពុធនេះ៕